ভালপারাইসো
ভালপারাইসো চিলির একটি গুরুত্বপূর্ণ শহর ও বন্দর। রাজধানী সান্তিয়াগো থেকে শহরটি ৬৯.৫ মাইল (১১১.৮ কিমি) দূরে অবস্থিত এবং দেশের উত্তরপশ্চিমাঞ্চলে অবস্থিত সবচেয়ে গুরুত্বপূর্ণ বন্দর। শহরটি ভালপারাইসো প্রদেশ এবং ভালপারাইসো অঞ্চলের রাজধানী ও মূল কেন্দ্রবিন্দু। সান্তিয়াগো চিলির আনুষ্ঠানিক রাজধানী হলেও, চিলির জাতীয় কংগ্রেস ১৯৯০ সাল থেকে ভালপারাইসোতে অনুষ্ঠিত হচ্ছে।
মেদেয়িন
মেদেয়িন (স্পেনীয় ভাষায়: Medellín "মেদ়েয়িন্‌"), মধ্য কলম্বিয়ার একটি শহর। এটি কলম্বিয়ার আন্তিওকিয়া ডিপার্টমেন্টের রাজধানী শহর। এটি একটি পাহাড়ী উপত্যকায় প্রায় ১৫২৫ মিটার উচ্চতায় অবস্থিত। বোগোতা ও কালি শহরের পরে এটি কলম্বিয়ার ৩য় বৃহত্তম শহর। এটি কলমবিয়ার প্রধানতম শিল্প ও পরিবহন কেন্দ্র। এখানে ইস্পাত, রাসায়নিক দ্রব্যাদি, ঔষধ, শোধিত পেট্রোলিয়াম এবং প্রক্রিয়াজাত খাদ্য উৎপাদন করা হয়। বাণিজ্যিক অর্কিড গাছও এখানে বেশ বড় পরিমাণে উৎপাদন করা হয়। শহরের অন্যতম আকর্ষণীয় স্থান হল বিভিন্ন প্রজাতির অর্কিড নিয়ে সাজানো বোটানিকাল গার্ডেন ওর্কিদেওরামা। আরও আছে স্পেনীয় ঔপনিবেশিক আমলের একটি বিশাল ক্যাথিড্রাল। এখানে আন্তিওকিয়া বিশ্ববিদ্যালয় (১৮২২), মেদেয়িন বিশ্ববিদ্যালয় (১৯৫০), বোলিবারিনা পোন্তিফিকাল বিশ্ববিদ্যালয় (১৯৩৬) এবং লাতিন আমেরিকার স্বায়ত্বশাসিত বিশ্ববিদ্যালয় (১৯৩৬) অবস্থিত।